แม้ค้าหวยไม่รับ"ธนบัตรที่ระลึก"ใหม่ หวั่นหลงทอนเงินเกิน
แม่ค้าหวยขอให้ ธปท. แก้ไข "ธนบัตรที่ระลึก" กลับมาสีแดงเหมือนเดิม จะได้ไม่มีปัญหาทอนเงินเกิน
16 ธ.ค. 2563

แม้ค้าขายหวยรายหนึ่ง เปิดเผยว่า ธนบัตรที่ระลึก ชนิดราคา 100 บาท ที่ธนาคารแห่งประเทศไทย (ธปท.) จัดพิมพ์ออกมาใช้ ตั้งแต่วันที่12 ธ.ค. 2563 มีปัญหาในการใช้ชำระสินค้าอยู่มาก ตั้งแต่ถูกลูกค้าหลอกว่าจ่ายเงินมาเป็นแบงค์พันบาท หรือ แม่ค้าหลงทอนเงินเกินเองโดยคิดว่าแบงค์ที่ได้รับมาราคาพันบาท ทั้งที่เป็นชนิดร้อยบาท
แม่ค้าขายหวย กล่าวว่า ที่ผ่านมาไม่กี่วัน มีคนมาซื้อหวยชุด 2 ใบ ราคา 200 บาท โดยใช้แบงค์ 100 บาทใหม่ มาจ่าย และอ้างว่าได้ยื่นแบงค์ 1,000 บาท จะให้ป้าทอน 800 บาท แต่ป้าไม่ยอม เพราะว่าป้าตามข่าวนี้มา 2-3 วันแล้วว่า แบงค์ 100 บาท ที่นำมาใช้ใหม่มีปัญหาสีคล้ายกับแบงค์ 1,000 บาท ที่ใช้อยู่เดิม จึงคอยระวังอยู่ตลอดเวลา
"ป้าคิดว่าแบงค์ 100 บาทใหม่ มีปัญหาการใช้จ่ายแน่นอน ยิ่งช่วงใกล้วันหวยออก จะมีลูกค้ามาซื้อจำนวนมาก ทำให้ต้องระวังโดนที่ป้าไม่รับจ่ายค่าหวยเป็นแบงค์ 100 ใหม่เลย เพราะรับมากลัวถูกหลอกให้ทอนเกินอย่างที่เกิดขึ้น และกลัวว่าตัวเองจะหลงทอนผิดเอาแบงค์ 1,000 บาท ไปทอนเป็น 100 บาท เลยตัดปัญหาไม่รับแบงค์ 100 บาทใหม่เลย ก็อยากขอให้ ธปท. กลับมาพิมพ์แบงค์ 100 บาท เป็นสีแดงเหมือนเดิม ก็อยากเสนอเท่านี้แหละ ป้าไม่กล้าเสนอเยอะ" แม่ค้าขายหวย กล่าว








ทั้งนี้ ปัญหาที่เกิดขึ้น คือ ธนบัตรที่ระลึกราคา 100 บาท ที่มีสีเหลืองคล้ายกับธนบัตรราคา 1,000 บาท ที่ใช้อยู่เดิม และมีขนาดที่แตกต่างกันน้อยมาก ทำให้ร้านค้าสับสนเกิดการทอนเงินผิด
ขณะเดียวกันธนบัตรที่ระลึกราคา 100 บาท ก็มีสีแตกต่างจากธนบัตรราคา 100 บาทเดิม ที่เป็นสีแดงคุ้นตา ทำให้ประชาชนและร้านค้าเกิดความไม่มั่นใจคิดว่าเป็นธนบัตรปลอม
ล่าสุดยังพบปัญหาว่า ธนบัตรที่ระลึกราคา 100 บาทใหม่ สามารถนำไปสแกนภาพเข้าโปรแกรมโฟโต้ชอป เพื่อตกแต่งภาพได้ เป็นช่องโหว่ทำให้เสี่ยงมีการปลอมแปลงธนบัตรปลอมได้ง่ายขึ้น ต่างจากธนบัตรเก่าที่ใช้อยู่จะไม่สามารถสแกนภาพเข้าโปรแกรมโฟโต้ชอป เพื่อแต่งภาพได้
อย่างไรก็ตามผู้บริหาร ธปท. ยังไม่ให้ความเห็นปัญหาที่ธนบัตรที่ระลึกราคา 100 บาทใหม่ สามารถนำไปสแกนภาพเข้าโปรแกรมโฟโต้ชอป ตบแต่งภาพได้ เกิดจากความผิดพลาดอะไร และยังไม่ให้ความเห็นว่าจะแก้ปัญหาเรื่องนี้อย่างไร
ทั้งนี้ นายไพบูลย์ กิตติศรีกังวาน รองผู้ว่าการ ด้านบริหาร ธปท. เปิดเผยว่า ธนบัตรที่ระลึกเนื่องในพระราชพิธีบรมราชาภิเษก พุทธศักราช 2562 มีลักษณะการต่อต้านการปลอมแปลงตามมาตรฐานขั้นสูงในระดับเดียวกับธนบัตรหมุนเวียนตามปกติ เช่นเดียวกันกับธนบัตรที่ระลึกในอดีต ประชาชนจึงมั่นใจได้ถึงความปลอดภัยต่อการถูกปลอมแปลงและสามารถนำไปใช้จ่ายหมุนเวียนได้ตามปกติเช่นเดียวกับธนบัตรทุกรุ่น
โดยประชาชนสามารถตรวจสอบธนบัตรด้วย 3 วิธีง่าย ๆ คือ สัมผัส ยกส่อง พลิกเอียง โดยมีจุดสังเกตที่สำคัญ เช่น ความนูนของการพิมพ์บอกชนิดราคาที่มุมธนบัตรและคำว่ารัฐบาลไทย ลายน้ำ แถบสีที่มีภาพเคลื่อนไหว และหมึกพิมพ์แม่เหล็กสามมิติเปลี่ยนสีได้ เป็นต้น
ทั้งนี้ สำหรับข้อกังวลเกี่ยวกับความคล้ายคลึงกันของธนบัตรที่ระลึกฯ ชนิดราคา 100 บาทกับ ธนบัตรหมุนเวียน ชนิดราคา 1000 บาท ปัจจุบันนั้น ขอแจ้งว่า มีความแตกต่างที่ประชาชนสามารถสังเกตได้ชัดเจน เช่น ขนาดธนบัตรหมุนเวียน 1000 บาทมีขนาดความยาวกว่า 1.2 เซนติเมตร นอกจากนี้ ธนบัตรทั้ง 2 แบบ มีตัวเลขบอกชนิดราคาที่มุมธนบัตรด้านล่างอย่างชัดเจน
ทั้งนี้เมื่อวันที่ 27 พ.ย. 2563 ที่ผ่านมา นายเศรษฐพุฒิ สุทธิวาทนฤพุฒิ ผู้ว่าการธนาคารธปท. แถลงว่า ธปท. ได้รับพระราชทานพระบรมราชานุญาตให้จัดพิมพ์ธนบัตรที่ระลึกเนื่องในพระราชพิธีบรมราชาภิเษก พุทธศักราช 2562 เพื่อเป็นการเฉลิมพระเกียรติในโอกาสมหามงคลพระราชพิธีบรมราชาภิเษก และยังเป็นการบันทึกเหตุการณ์ประวัติศาสตร์สำคัญตลอดจนพระราชพิธีที่สะท้อนถึงวัฒนธรรมอันเป็นเอกลักษณ์ของความเป็นชาติไทย โดยจะนำออกใช้ในวันที่ 12 ธันวาคม 2563 ซึ่งเป็นวันครบ 1 ปี ของการเสด็จพระราชดำเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษก พุทธศักราช 2562
นายเศรษฐพุฒิ ระบุว่า ธนบัตรที่ระลึกชุดนี้มี 2 ชนิดราคา คือ 1000 บาท จัดพิมพ์จำนวน 10 ล้านฉบับ และ 100 บาท จัดพิมพ์จำนวน 20 ล้านฉบับ โดยธนบัตรที่ระลึกชนิดราคา 1000 บาท มีรูปทรงแนวตั้ง โดยใช้หมึกพิมพ์แม่เหล็กสามมิติเปลี่ยนสีได้เป็นลักษณะต่อต้านการปลอมแปลง ซึ่งเป็นเทคโนโลยีอันทันสมัยที่ใช้อยู่ในธนบัตรแบบปัจจุบัน สำหรับชนิดราคา 100 บาท มีลักษณะโดยรวมและลักษณะต่อต้านการปลอมแปลงเช่นเดียวกับธนบัตรชนิดราคา 100 บาท แบบ 17 ที่ใช้หมุนเวียนในปัจจุบัน โดยปรับโทนสีธนบัตรให้เป็นสีเหลือง สำหรับภาพด้านหลังธนบัตรทั้ง 2 ชนิดราคา เป็นภาพจากพระราชพิธีบรมราชาภิเษก พุทธศักราช 2562